b'\n_START_ARTICLE_\nAbenida Quezon\n_START_SECTION_\nKasaysayan\n_START_PARAGRAPH_\nTulad ng Abenida Commonwealth, itinayo ang Abenida Quezon bilang bahagi ng mga proyektong pang-impraestruktura noong administrasyon ni dating Pangulo\xc2\xa0Ferdinand Marcos. Pinangalanan itong Don Mariano Marcos Avenue bilang pagkilala kay\xc2\xa0Mariano Marcos, ang ama ng pangulo. Binigyan ito ng kasalukuyang pangalan na Quezon Avenue pagkaraan ng administrasyon ni Marcos. Dati itong nagsisimula sa EDSA, ngunit ang bahagi mula Daang Elipso hanggang EDSA (na dating tinawag na Commonwealth Avenue extension) ay naging bahagi ng daan kalaunan.\n_START_SECTION_\nMga U-turn\n_START_PARAGRAPH_\nNoong 2003, pagkaraan ng kapansin-pansing bisa sa EDSA, Abenida Commonwealth, at Lansangang Marikina\xe2\x80\x93Infanta, isinagawa ng Pangasiwaan sa Pagpapaunlad ng Kalakhang Maynila (MMDA) ang "clearway scheme"; pinagbawalan nito ang mga bagtasan (crossings) at kaliwang pagliko (left turns) sa abenida. Sa halip ng mga kaliwang pagliko, nagtayo ng mga u-turn slot ang MMDA, 100 hanggang 200 metro mula sa mga sangandaan upang maipahintulot ang mga sasakyan na umabot sa kanilang mga paroroonan.\n_START_SECTION_\nQuezon Avenue/Araneta Avenue underpass\n_START_PARAGRAPH_\nNoong June 2011, sinimulan ang pagtatayo ng 440 metro (1,440 talampakang) daang pang-ilalim (underpass) sa sangandaan ng abenida sa Abenida Gregorio Araneta. Mayroon itong apat na mga linya.\xc2\xa0Naitakda na aabot sa 15 buwan ang pagtatayo ng nasabing daang pang-ilalim. Noong Setyembre 2012, binuksan ni Pangulo Benigno Aquino III ang daang pang-ilalim sa publiko. Ang halaga ng proyekto ay 452 milyong piso, o mas-mababa sa inilaang badyet na 534 milyong piso.\n_START_SECTION_\nMga linya para sa mga motorsiklo (motorcycle lanes)\n_START_PARAGRAPH_\nNoong 2012, naglagay ang MMDA ng mga linya para sa mga motorsiklo sa abenida. Nakapinta na bughaw ang mga linya na para lamang sa mga motorsiklo. Ito\'y pagkalipas ng matagumpay na paglalagay ng mga "linyang bughaw" sa EDSA, Abenida Commonwealth, at Bulebar Macapagal, ngunit ang linyang bughaw sa EDSA ay hindi lamang ginagamit ng mga motorsiklo.\n_START_SECTION_\nIpinapanukalang mabilisang daanan\n_START_PARAGRAPH_\nMay ipinapanukalang mabilisang daanan na itatayo sa ibabaw ng (o sa ilalim ng) Abenida Quezon at Abenida\xc2\xa0Commonwealth. Ito ay ang R-7 Expressway, isang 16.1 kilometrong mabilisang daanan na may apat na mga linya. Inaasahang sisimulan ang pagtatayo nito sa pagitan ng 2016 at 2018.'